Liggaam met haai-bytmerke spoel op strand uit(Foto: Netcare 911) Die liggaam van ŉ man wat gedeeltelik deur ŉ haai gevreet is, het op die La Lucia-strand buite Umhlanga in KwaZulu-Natal uitgespoel. Volgens Shawn Herbst, woordvoerder van Netcare 911, is paramedici Vrydagmiddag na die strand ontbied. “ŉ Man wat op die strand gestap het, het op die ontbindende liggaam van ŉ volwasse man afgekom wat op die strand uitgespoel het.” ŉ Deel van die man se regter-boarm en regterbors was weg en verskeie haai-bytmerke was duidelik sigbaar op die liggaam, het Herbst gesê. Volgens Herbst word daar vermoed dat die man verdrink het voordat die haai aan die liggaam gevreet het, maar ŉ nadoodse ondersoek sal die presiese oorsaak van sy dood bepaal. “’n Tweede liggaam is ook op die strand gevind, maar is egter weer in die see teruggetrek voordat lewensredders op die toneel opgedaag het.”